Onderwyser wat aangerand is mag departement dagvaar(Argieffoto: Unsplash) Berig deur Tania Broughton, GroundUp Die hooggeregshof in Mbombela, Mpumalanga, het beslis dat ’n onderwyser wat in sy klas deur ’n leerder aangerand is die departement van onderwys vir soveel as R8 miljoen kan dagvaar vir skadevergoeding en verlies aan inkomste. Die onderwyser, Richard Prinsloo, is in Maart 2018 in sy klaskamer by Hoërskool Bergvlam in Mbombela deur ’n leerder aangerand. Prinsloo gee al die afgelope 25 jaar lank skool. Prinsloo het van sy ribbes gebreek en beserings aan sy kop en oë opgedoen. Hy het ná die voorval as onderwyser bedank, met verwysing na posttraumatiese stresversteuring. Die voorval is op kamera vasgevang en is destyds op die televisienuus uitgesaai. In die video kan gesien word hoe die gr. 10-leerder Prinsloo herhaaldelik met die vuis slaan voordat sy medeleerders ingetree en hom stopgesit het. Die voorval het ontstaan nadat Prinsloo glo opmerkings gemaak het oor die leerder se ma wat in ŉ motorongeluk gesterf het. Prinsloo het ŉ klag van aanranding teen die leerder gelê, maar dit is later deur ŉ landdros teruggetrek wat beveel het dat die leerder voortgaan om ŉ sielkundige te sien en ŉ woedebeheerprogram by te woon. Volgens Prinsloo het die departement versuim om hom as werknemer te beskerm en ná die aanranding te ondersteun. Hy het daarvolgens besluit om die departement vir skadevergoeding en verlies van inkomste te dagvaar. Die departement het besware geopper en gesê die saak teen hom moet nie voortgaan nie. Die departement het geglo daar is min vooruitsigte op sukses omdat Prinsloo nie betyds ŉ kennisgewing uitgereik het wat deur die wet vereis word dat ŉ party van voorneme is om ŉ staatsinstelling te dagvaar nie. Die departement was ook van mening dat Prinsloo ingevolge die Wet op Vergoeding vir Beroepsbeserings en -siektes (COIDA) moet eis omdat die beserings “buite en binne die bestek van sy diens ontstaan het”. Dié wet het hom verhinder om die departement te dagvaar, sê die departement. Regter Takalani Ratshibvumo het in die hooggeregshof in Mbombela egter teen die departement beslis. Oor die laat indiening van die kennisgewing het Ratshibvumo gesê Prinsloo was nie destyds bewus van hierdie wetlike bepaling nie. Hy was ook genoop om geld in te samel om prokureurs opdrag te gee om sy eis in te dien, en was boonop in daardie stadium besig met ŉ dissiplinêre verhoor. Oor die Wet op Vergoeding vir Beroepsbeserings en -siektes het die regter gesê Prinsloo is nie ŉ “boksafrigter” nie. “Die motief van die leerder om hom aan te val, is irrelevant. Die vraag wat tereg gevra moet word, is of die daad wat die besering veroorsaak het, normaalweg as deel van sy diens as onderwyser sou plaasvind. Ek kan nie sien hoe ŉ aanranding op ŉ onderwyser aan diens by die skool as gevolg van sy diens ontstaan ​​het nie,” het regter Ratshibvumo gesê. Die regter het verwys na ŉ ander saak waarin ŉ hof skadevergoeding van meer as R1,1 miljoen toegestaan het aan ŉ onderwyser wat deur ŉ leerder met ŉ hamer gestamp is ten aanskoue van ander leerders in die klaskamer. Die regter het daarvolgens opgemerk dat Prinsloo goeie vooruitsigte op sukses het. Hy het die departement gelas om Prinsloo se regskoste vir die aansoek te betaal.